Aalborg Kommune har besluttet at fyre medarbejdere i hjemmeplejen og den såkaldte rengøringsenhed. Det skyldes, at der fremover vil være færre opgaver for netop denne faggruppe. Årsagerne til at der bliver brug for færre hjemmeplejere er, at kommunen åbner 137 nye plejehjemspladser i 2014, og samtidig har den øgede fokus på træning før pleje og opstart af Rehabiliteringscenter Aalborg mindsket behovet for hjemmepleje. Aalborg Kommune har forhandlet med FOA Aalborg for at finde den bedst mulige løsning og reducere antallet af afskedigelser. Det betyder, at 65 hjemmeplejere og rengøringsmedarbejdere vil blive fyret. Inden de ramte udpeges, vil der blive tilbudt mulighed for seniorordninger og fratrædelsesordninger. 19 social og sundhedshjælpere vil blive tilbudt uddannelse til social og sundhedsassistent. Medarbejderne vil allerede blive udpeget i næste uge, og i ugen derefter vil der blive afholdt samtaler. Efterfølgende bliver de berørte medarbejdere blive indkaldt til et fælles informationsmøde. - Det er en rigtig svær udfordring, vi står over for, og vi vil gøre vores yderste for, at vi kommer igennem medarbejdertilpasningen på en ordentlig måde, siger Kristian Cronwald, som er ældre og sundhedschef.
Inden nytår vil der være mellem 130 og 150 færre medarbejdere i hjemmeplejen og rengøringsenheden i Aalborg Kommune.